答僴奴重陽二甥
作者：韋應物
朝代：唐

paragraphs: 棄職曾守拙，翫幽遂忘喧。
山澗依磽𥕂，竹樹蔭清源。
貧居煙火濕，歲熟梨棗繁。
風雨飄茅屋，蒿草沒瓜園。
羣屬相歡悅，不覺過朝昏。
有時看禾黍，落日上秋原。
飲酒任真性，揮筆肆狂言。
一朝忝蘭省，三載居遠藩。
復與諸弟子，篇翰每相敦。
西園休習射，南池對芳樽。
山藥經雨碧，海榴凌霜飜。
念爾不同此，悵然復一論。
重陽守故家，僴子旅湘沅。
俱有緘中藻，惻惻動離魂。
不知何日見，衣上淚空存。